ET Euroopa Liidu Teataja C 25/18

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 25/08)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 artiklile 51 (1).

KOONDDOKUMENT

„ARROZ CAROLINO DO BAIXO MONDEGO”

EÜ nr: PT-PGI-0005-0966-21.2.2012

KPN ( ) KGT ( X )

1. Nimetus

„Arroz Carolino do Baixo Mondego”

2. Liikmesriik või kolmas riik

Portugal

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Riis „Arroz Carolino do Baixo Mondego” hõlmab liigi Oryza sativa L. alamliiki Japonica kuuluvate Baixo Mondego piirkonnas viljeldavate eri sortide, nagu „Aríete”, „EuroSis”, „Augusto”, „Vasco” ja „Luna” kooritud, kroovitud ja poleeritud teri, mille niiskusesisaldus on kuni 13 % ja millel on järgmised omadused.

Toore tera keemilised omadused

Riisi „Arroz Carolino do Baixo Mondego” tera liigitatakse pikkuse alusel A-tüüpi pikateraliseks riisiks. Tera on valge ja klaasjasvalge.

Toore tera keemilised omadused

Näitajad Miinimumväärtused Maksimumväärtused Amüloosisisaldus (% kuivainest) 17,5 22,5 Valgud (% kuivainest) 6,1 7,2 Rasvad (% kuivainest) 0,54 0,95 Tuhasisaldus (% kuivainest) 0,30 0,45

Füüsikalised omadused

Näitajad Miinimumväärtused: Maksimumväärtused Terved terad (%) 60 68

Reoloogilised omadused

Näitajad Miinimumväärtused Maksimumväärtused Viskoossus (cP) 2 900 3 700 Struktuuri taastumine (cP) 50 500

Omadused keetmisel

Näitajad Miinimumväärtused Maksimumväärtused Kõvadus* (kg/cm2) 0,9 1,2 Keemisaeg (min) 10 12 Vee imendumine (%) 13 20 Mahu suurenemine (mitmekordistumine) 2,09 2,49 Lagunemine (%) 1 2

3.3. Sööt (üksnes loomse päritoluga toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Riisi „Arroz Carolino do Baixo Mondego” tootmine peab alates seemnete külvamisest kuni saagikoristuseni toimuma punktis 4 määratletud ja kirjeldatud geograafilises piirkonnas.

3.5. Erieeskirjad viilutamise, riivimise, pakendamise jm kohta

—

3.6. Erieeskirjad märgistamise kohta

Märgistel peab olema järgmine teave.

Kontrolli- ja sertifitseerimisasutuse nimi ja vastava seerianumbriga varustatud sertifitseerimistähis,

riisi „Arroz Carolino do Baixo Mondego” logo vastavalt lisatud näidisele:

4. Geograafilise piirkonna täpne määratlus

Riisi „Arroz Carolino do Baixo Mondego” geograafiline tootmispiirkond hõlmab järgmisi valdu (freguesias): Ançã (Cantanhede omavalitsusüksus); Ameal, Antuzede, Arzila, Ribeira de Frades, São João do Campo, S. Martinho do Bispo ja Taveiro (Coimbra omavalitsusüksus); Anobra (Condeixa-a-Nova omavalitsusüksus); Alqueidão, Lavos, Paião, Borda do Campo, Maiorca, Ferreira-a-Nova, Santana ja Vila Verde (Figueira da Fozi omavalitsusüksus); Tentúgal, Meãs do Campo, Carapinheira, Montemor-o-Velho, Gatões, Abrunheira, Liceia, Verride, Ereira, Vila Nova da Barca, Pereira ja Santo Varão (Montemor-o-Velho omavalitsusüksus); Louriçal (Pombali omavalitsusüksus); Alfarelos, Brunhós, Gesteira, Granja do Ulmeiro, Samuel, Soure, Vila Nova de Anços ja Vinha da Rainha (Soure omavalitsusüksus).

5. Seos geograafilise piirkonnaga

Geograafilise piirkonna eripära

Baixo Mondego kliima eristub piirkonna geograafilise asukoha poolest kõikidest teistest, eelkõige Tejo ja Sado jõgede orgudes asuvatest riisitootmispiirkondadest. Piirkond erineb riisi kasvuperioodi kõikides etappides, eriti terade moodustumisest valmimiseni ja saagikoristuseni kestval ajavahemikul teistest piirkondadest järgmiste näitajate alusel: 1) vähem päevavalgust (1 627 tundi valgust kogu kasvutsükli jooksul, sellest ligikaudu 500 tundi koondub terade moodustumise ja valmimise vahelisele ajale); 2) mõõdukas keskmine temperatuur ja väiksem temperatuuri kõikumine, samuti küllaltki kõrge suhteline õhuniiskus; 3) väiksem keskmine summaarne päikesekiirgus (ligikaudu 29 kcal/cm2 augustis ja septembris).

Toote eripära

Madalam õhutemperatuur ja väiksem päikesekiirguse hulk saagikoristusele eelneval ja saagi valmimise perioodil on erilised põllumajandus- ja keskkonnategurid, mis mõjutavad riisi aeglast valmimist ja seega ka selle eriomast keemilist koostist.

Just riisiterade valmimisetapis väheneb päikesekiirguse hulk märkimisväärselt, mistõttu valmimisprotsess toimub ühtlasemalt ja kestab kauem, mis on riisile „Arroz Carolino do Baixo Mondego” iseloomulik.

„Arroz Carolino do Baixo Mondego” on A-tüüpi pikateraline, värvi ja biomeetriliste omaduste poolest ühtlane riis, mille amüloosisisaldus on keskmine (17,5–22,5 % kuivainest), keetmisaeg lühike (10–12 min), tekstuur keskmine (0,9–1,2 kg/cm2) ja mis on uuesti kristalliseerumise suhtes stabiilne.

Analüüsides samade sortide kohta saadud andmeid, võib järeldada, et Baixo Mondego geograafilisest piirkonnast pärinevate proovide amüloosisisaldus on ligikaudu 2 % suurem ja nende viskoossus ja organoleptilised omadused (lõhn ja maitse) on tegurid, mis eristavad seda riisi teistes riisikasvatuspiirkondades toodetud riisist. Riisi värv on väga puhas ja ühtlane.

Need Baixo Mondego riisikasvatuspiirkonna eriomadused tulenevad eespool kirjeldatud viljelusega ja keskkonnaga seotud teguritest, tänu millele riisiterad valmivad põllul aeglaselt ja mis on märkimisväärse tähtsusega riisi „Arroz Carolino do Baixo Mondego” kulinaarsete omaduste kindlaksmääramisel.

Degustaatorite rühm viis läbi riisi „Arroz Carolino do Baixo Mondego” vees keedetud terade maitsetesti, millest nähtus, et terad olid lahtisemad, kreemjamad ja pehmemad ning terade pind tuntavalt siledam ja õlisem kui Carolino riisil tavaliselt.

Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Baixo Mondego kliima erijoontest tulenevalt moodustuvad ja valmivad riisi „Arroz Carolino do Baixo Mondego” terad aeglasemalt, mis omakorda tugevdab kvaliteediga seotud füsioloogilisi mehhanisme, näiteks:

— suurem amüloosisisaldus;

— tervete terade suurem osakaal, mis tuleneb sellest, et teradesse tekib kasvuetapi lõpus või valmimisetapis vähem lõhesid.

Viide spetsifikaadi avaldamisele

(käesoleva määruse artikli 6 lõike 1 teine lõik)

http://www.dgadr.mamaot.pt/images/docs/val/dop_igp_etg/Valor/CE_Arroz_Carolino_B.Mondego.pdf

(1) ELT L 343, 14.12.2012, lk 1.